和催雪
作者：衛宗武
朝代：宋

paragraphs: 我欲問天天穹窿，歲卜其有於歲終。
胡然玄律欲遒盡，燠乎一歲融而沖。
凍膚未起玉樓粟，寒力尚怯珠槽紅。
臘前三見瑞盈尺，九土斯農之望同。
沍寒雖以雲布濩，合影尚欠宵通朧。
梁園徒聚爲賦客，灞橋更誤能詩翁。
倩誰剪下銀潢水，六花人代天施工。
不必作威藉風伯，不必布勢勞豐隆。
預占多稼滿周畝，首驗小麥連崆峒。
嘗聞玉妃從者萬，要看羽衛來仙宮。
未多劉子比西閬，抑陋衛人歌北風。
撐腸吐出冰雪句，清輝交映彌寒空。
列岑銀鑄增突兀，千林楮刻森玲瓏。
瑶芝一望千萬頃，不辨田上田中中。
憶昔臘霙點予鬚，至今皓首如飛蓬。
自憐老朽難用世，祇堪把耒勤農功。
行天須見度有馬，入地庶使潛無螽。
年豐常願頌秋報，豈止擊壤歌三農。